ระเบียบกองทุนเพื่อความเสมอภาคทางการศึกษา ว่าด้วยหลักเกณฑ์การเผยแพร่เป้าหมาย ตัวชี้วัดความสำเร็จในการดำเนินงาน ข้อมูลการดำเนินงานและการบริหารกองทุน รายรับ รายจ่าย รวมทั้งผลผลิต ผลลัพธ์ และความคุ้มค่าที่เกิดขึ้นจากการใช้จ่ายเงินของกองทุน พ.ศ. 2561
ระเบียบกองทุนเพื่อความเสมอภาคทางการศึกษา
ว่าด้วยหลักเกณฑ์การเผยแพร่เป้าหมาย
ตัวชี้วัดความสำเร็จในการดำเนินงาน
ข้อมูลการดำเนินงานและการบริหารกองทุน
รายรับ รายจ่าย รวมทั้งผลผลิต ผลลัพธ์
และความคุ้มค่าที่เกิดขึ้นจากการใช้จ่ายเงินของกองทุน
พ.ศ. ๒๕๖๑
 

โดยที่เป็นการสมควรกำหนดหลักเกณฑ์การเผยแพร่เป้าหมาย
ตัวชี้วัดความสำเร็จในการดำเนินงาน ข้อมูลการดำเนินงานและการบริหารกองทุน รายรับ
รายจ่าย รวมทั้งผลผลิตผลลัพธ์
และความคุ้มค่าที่เกิดขึ้นจากการใช้จ่ายเงินของกองทุน

อาศัยอำนาจตามความในมาตรา ๑๖
วรรคสอง แห่งพระราชบัญญัติกองทุนเพื่อความเสมอภาคทางการศึกษา พ.ศ. ๒๕๖๑
คณะกรรมการบริหารกองทุนเพื่อความเสมอภาคทางการศึกษา ในการประชุม ครั้งที่ ๕/๒๕๖๑
เมื่อวันที่ ๗ กันยายน ๒๕๖๑ มีมติให้ออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบกองทุนเพื่อความเสมอภาคทางการศึกษา ว่าด้วยหลักเกณฑ์การเผยแพร่เป้าหมาย ตัวชี้วัดความสำเร็จในการดำเนินงาน
ข้อมูลการดำเนินงานและการบริหารกองทุน รายรับ
รายจ่าย รวมทั้งผลผลิต ผลลัพธ์
และความคุ้มค่าที่เกิดขึ้นจากการใช้จ่ายเงินของกองทุน พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
กองทุน หมายความว่า
กองทุนเพื่อความเสมอภาคทางการศึกษา
คณะกรรมการ หมายความว่า
คณะกรรมการบริหารกองทุน
สำนักงาน หมายความว่า สำนักงานกองทุน

ข้อ ๔ ให้สำนักงานจัดให้มีการเผยแพร่ข้อมูลต่อไปนี้ให้ประชาชนทราบเป็นการทั่วไปอย่างน้อยปีละครั้งดังนี้
(๑) แผนการดำเนินงานประจำปี
อย่างน้อยต้องมีสาระสำคัญ ได้แก่ เป้าหมาย ตัวชี้วัดความสำเร็จในการดำเนินงาน
ข้อมูลเบื้องต้นในการดำเนินงานและการบริหารกองทุน
(๒) ผลการดำเนินงานประจำปี
อย่างน้อยต้องมีสาระสำคัญ ได้แก่ รายรับ รายจ่าย ผลผลิต ผลลัพธ์
และความคุ้มค่าที่เกิดขึ้นจากการใช้จ่ายเงินของกองทุน
สำนักงานอาจจัดให้มีการเผยแพร่รายงานสถานการณ์ความเหลื่อมล้ำทางการศึกษาและผลกระทบต่อการพัฒนาประเทศ
กรณีศึกษาดีเด่น (Best
Practice)
ตลอดจนปัญหาและอุปสรรคในการดำเนินงานให้ประชาชนทราบเป็นการทั่วไปได้ตามความเหมาะสม

ข้อ ๕ การเผยแพร่ข้อมูลตามข้อ ๔
อย่างน้อยให้ดำเนินการทางเว็บไซต์ของสำนักงาน และอาจดำเนินการเพิ่มเติมในลักษณะอื่นใดก็ได้
เช่น การแถลงข่าวต่อสื่อมวลชน การจัดทำเป็นแผ่นพับหรือเอกสารเผยแพร่สำหรับใช้ในกิจกรรมของสำนักงาน
การรวบรวมและจัดให้มีไว้เผยแพร่เพื่อจำหน่ายหรือจ่ายแจก ณ ที่ทำการของสำนักงานตามที่เห็นสมควร
เป็นต้น

ข้อ ๖ ให้ผู้จัดการมีอำนาจกำหนดวิธีปฏิบัติต่าง ๆ
เพื่อให้เป็นไปตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้ผู้จัดการเสนอให้คณะกรรมการพิจารณาเพื่อวินิจฉัยชี้ขาด


ประกาศ
ณ วันที่ ๗ กันยายน พ.ศ. ๒๕๖๑
ประสาร
ไตรรัตน์วรกุล
ประธานกรรมการบริหารกองทุนเพื่อความเสมอภาคทางการศึกษา
ปุณิกา/จัดทำ
๙
เมษายน ๒๕๖๒

นุสรา/ตรวจ
๑๐
เมษายน ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๓๒ ง/หน้า ๑/๒๑ กันยายน ๒๕๖๑